Oupa, kleinseuns sterf saam in ongeluk‘n Foto van die toneel. Foto: SAPD ŉ Oupa en sy drie kleinseuns was saam in die bakkie wat Woensdagaand in Limpopo op die R36 tussen Lydenburg en Ohrigstad gerol het. Slegs sy vierjarige kleinkind het die ongeluk oorleef. Maroela Media het vroeër berig die ongeluk het omstreeks 21:00 plaasgevind en die pad moes vir verkeer gesluit word. Die bakkie het ’n vrag hout vervoer toe die bestuurder beheer daaroor verloor het. Die bakkie het gerol en al vier insittendes is vermoedelik uit die bakkie geslinger. Lt.kol. Moatshe Ngoepe, provinsiale polisiewoordvoerder, het intussen die name van die oorledenes bekend gemaak. “Die bestuurder is Reuben Makofane (67) en sy kleinseuns wat ook in die ongeluk dood is, is Hlologelo Makofane (13) en Tshegofatso Makofane (10). Die jongste het die ongeluk oorleef en word nog in die hospitaal behandel,” het Ngoepe gesê. Die polisie ondersoek ŉ saak van strafbare manslag. Die oorsaak van die botsing is nog nie bekend nie.